पाएं अपने शहर की ताज़ा ख़बरें और फ्री ई-पेपरडाउनलोड करें
उदयपुर. गोगुंदा थाना क्षेत्र के सूरजगढ़ गांव में भेड़ के मांस के बंटवारे को लेकर शिकारियों में झगड़ा हो जाने पर एक जने की हत्या कर लाश जमीन में गाड़ देने के आरोपी छह जनों को जिला एवं सत्र न्यायाधीश राम चंद्र सिंह झाला ने उम्र कैद की सजा सुनाई। हत्या के साक्ष्य छुपाने के सहयोगी सातवें अभियुक्त को पांच वर्ष की कैद की सजा दी गई।
अदालत ने गोगुंदा थाना क्षेत्र के सूरजगढ़ निवासी बाबू सिंह देवड़ा की हत्या के आरोपी दल्ला राम गमेती, मगन लाल गमेती, भूता राम गमेती, पपिया उर्फ पप्पू लाल गमेती, अमरा पुत्र चतरा गमेती और सवा राम उर्फ सवा गमेती को दोशी करार दिया। अभियुक्त सवा, दल्ला व अमरा को धारा 302-149 के तहत उम्र कैद और प्रत्येक को 25 हजार रुपए जुर्माना सुनाया।
धारा 147 के तहत 2 वर्ष की कड़ी कैद और 2 हजार जुर्माना, धारा 148 के अंतर्गत 3 वर्ष कैद और 3 हजार जुर्माना तथा धारा 201-169 के तहत 5 वर्ष कैद और 3 हजार रुपए जुर्माना सुनाया।
अभियुक्त मगन, भूता व पप्पू उर्फ पपिया को धारा 302-149 के अंतर्गत उम्र कैद और 25 हजार रुपए जुर्माना, धारा 147 के तहत 2 वर्ष की कड़ी कैद तथा 2 हजार जुर्माना व धारा 148 के तहत 3 वर्ष की कड़ी कैद और 3 हजार रुपए जुर्माना सुनाया। अभियुक्त कल्ला गमेती को 201-149 के अंतर्गत 5 वर्ष कड़ी कैद और 3 हजार रुपए जुर्माना सुनाया गया।
अभियोजन पक्ष के अनुसार 19 अक्टूबर 2009 को लाल सिंह पुत्र गोप सिंह देवड़ा ने अपने बड़े भाई बाबू सिंह की हत्या की आशंका की रपट गोगुंदा थाने में दर्ज कराई थी। प्रार्थी ने बताया कि उसके भतीजे भगवत सिंह ने उसे बताया कि उसकी मां बालू कुंवर काचण घाटी के पास बेहोश पड़ी है और पिता की खून आलूदा शर्ट वहीं पड़ी है।
प्रार्थी लाल सिंह भतीजा भगवत को साथ लेकर मौके पर गया जहां उसकी भाभी दुखी अवस्था में रो रही थी व भाई का खून से भरा शर्ट पास पड़ा था। भाभी ने बताया कि उसका पति पिछली रात भेड़ के मांस का बंटवारा लेने डेलावास गया था जो सुबह तक नहीं लौटा। जिस स्थान पर खून आलूदा शर्ट मिला। वहां किसी व्यक्ति को घसीटने के निशान पाए गए।
गोगुंदा थानाधिकारी हनुवंत सिंह ने अनुसंधान कर पता लगाया कि दल्ला, मगन, भूता, पपिया, अमरा व सवा के साथ भेड़ के मांस के बंटवारे को लेकर बाबू सिंह का झगड़ा हुआ था।
अभियुक्तों ने छुरी, गैंती, फावड़ा, लाठी से बाबू सिंह की हत्या कर लाश नाले के पास खड्डा खोद कर गाड़ दी थी। लोक अभियोजक प्रणय सनाढ्य ने अभियुक्तों के खिलाफ सुनवाई के दौरान 30 गवाह और 102 दस्तावेज पेश किए थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn